Læger, sygeplejersker og patienter sagde farvel med tårer i øjnene. En æra sluttede i dag på Brovst Sygehus. Den sidste patient blev udskrevet, og sygehuset er nu officielt lukket.

Overlæge Ebbe Steinmetz går sin aller sidste stuegang. Et vemodigt farvel til Leo Splith Sørensen - den sidste patient i Brovst Sygehus' historie. - Det er vemodigt at sige farvel. Det er i det hele taget vemodigt at være med til at lukke et sygehus, men vi bøjer os for en demokratisk beslutning, siger overlæge Ebbe Steinmetz. Nekrologen blev skrevet i maj da Regionsrådet besluttede, at det lille sygehus med 55 sengepladser ikke var rentabelt og skulle lukke. Lige siden har de 70 ansatte, der nu er tilbage, gruet for dagen i dag. - Det er ikke nemt, at være her i dag. I morges da jeg tog af sted tænkte jeg på, at det i dag er aller sidste gang, siger en bevæget social- og sundhedsassistent Karen Jørgensen, der har arbejdet på Brovst Sygehus i 36 år. De fleste stuer ligger øde hen, andre er ved at blive pakket ned. Tilbage venter rengøringen. De ansatte spredes for alle vinde, men omkring halvdelen har fået nyt job på Thisted Sygehus, deriblandt Karen Jørgensen. - Indtil nu er jeg blevet godt modtaget i Thisted. Jeg starter på mandag, og det glæder jeg mig til, når det nu ikke kunne være anderledes, siger social- og sundhedsassistent Karen Jørgensen. 114 år nåede Brovst Sygehus at blive, men kort før middag er det slut. Den sidste patient har lungebetændelse og bliver overflyttet til Aalborg Sygehus. Personalet har stillet sig ud foran hovedindgangen og vinker farvel, mens ambulancen kører af sted. - Det er ret symbolsk for vores virke, at det lige er Aalborg Sygehus den sidste patient bliver overflyttet til, siger overlæge Ebbe Steinmetz. Jammerbugt Kommune arbejder på at omdanne det tomme sygehus til et sundhedshus med lægeklinikker, fysioterapi og laboratorium.